CELEX: C2006/048/69
Language: fi
Date: 2006-02-25 00:00:00
Title: Asia T-412/05: Kanne  18.11.2005  — M v. Euroopan oikeusasiamies

25.2.2006   
            
            
               FI
            
            
               Euroopan unionin virallinen lehti
            
            
               C 48/35
            
         Kanne 18.11.2005 — M v. Euroopan oikeusasiamies
   (Asia T-412/05)
   (2006/C 48/69)
   Oikeudenkäyntikieli: ranska
   Asianosaiset
   
      Kantaja: M (Bryssel, Belgia) (edustaja): asianajaja G. Vandersanden)
   
      Vastaaja: Euroopan oikeusasiamies
   Vaatimukset
   
               —
            
            
               On todettava, että Euroopan yhteisöllä on EY 288 artiklan 2 kohtaan perustuva sopimussuhteen ulkopuolinen vastuu Euroopan oikeusasiamiehen tehtävässään tekemien virheiden johdosta ja erityisesti sen johdosta, että hän julkaisemassaan kertomuksessa 1288/99/OV mainitsi epäoikeutetusti kantajan nimeltä, syyllistyi laiminlyöntiin asiakirja-aineiston tutkimisessa ja teki virheelliset päätelmät
            
         
               —
            
            
               Euroopan yhteisö, jota oikeusasiamies edustaa, on velvoitettava suorittamaan kantajalle vahingonkorvauksena hänen työuralleen aiheutuneesta vahingosta, henkisestä kärsimyksestä sekä terveydelle aiheutuneesta vahingosta väliaikaisesti arvioidut 150 000 euroa siten, että kantajalle varataan oikeus summan muuttamiseen oikeudenkäynnin kuluessa.
            
         
               —
            
            
               Euroopan yhteisö, jota Euroopan oikeusasiamies edustaa, on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Joukko kansalaisia vaati Euroopan oikeusasiamiehelle toimittamassaan kantelussa tätä toteamaan, että komission toiminnassa oli epäkohtia siltä osin kuin kyse oli heidän komissiossa esittämänsä, kansallisia viranomaisia koskevan valituksen käsittelystä. Oikeusasiamies katsoi 19.7.2002 tekemässään päätöksessä, että siltä osin kuin kysymys oli kantelun käsittelystä, komission toiminnassa oli epäkohtia ja puolueellista kohtelua.
   Käsiteltävänä olevan kanteen on nostanut kysymyksessä olevan kantelun tekemisestä vastanneen komission yksikön virkamies. Kanteessa vaaditaan sen vahingon korvaamista, jonka kantajan väitetään kärsineen sen vuoksi, että hänen nimensä mainitaan päätöksessä 1288/99/0V ja sen vuoksi, että Euroopan oikeusasiamies syyllistyi laiminlyöntiin tutkiessaan asiakirja-aineistoa ja tehdessään päätelmät, jotka sisältyvät hänen edellä mainittuun päätökseensä. Kantaja toteaa, että päätöksen julkaisemisen jälkeen hänen nimensä mainittiin Euroopan oikeusasiamiehen julkaisemassa lehdistötiedotteessa ja toistettiin useissa lehdissä sekä internet-sivuilla, mistä aiheutui hänelle vahinkoa. Kantaja katsoo, että hänen kärsimänsä vahinko on sitäkin vakavampi, koska hän toimii tärkeissä tehtävissä ja Euroopan oikeusasiamiehen tekemän päätöksen julkaiseminen vahingoittaa vakavasti hänen ammatillista luotettavuuskuvaansa.
   Kantaja perustaa kanteensa EY 288 artiklan 2 kohtaan, jossa määrätään Euroopan yhteisön sopimuksen ulkopuolisesta vastuusta, joka kantajan mukaan tässä tapauksessa syntyy Euroopan oikeusasiamiehen virheellisen menettelyn perusteella.
   Kantaja esittää kanteensa tueksi ensiksi, että käsiteltävänä olevassa tapauksessa Euroopan oikeusasiamies on syyllistynyt vakavaan virheeseen mainitessaan kertomuksessaan nimeltä henkilöt, myös kantajan, luottamuksellisuutta koskevan periaatteen ja suhteellisuusperiaatteen vastaisesti, koska kantajan nimen julkaiseminen ei hänen mukaansa ollut välttämätöntä eikä se ollut perusteltavissa poikkeuksella luottamuksellisuuden yleisestä säännöstä. (1)
   
   Kantaja toteaa lisäksi, että oikeusasiamiehen ja hänen virastonsa menettely on vastoin kontradiktorista periaatetta, joka on puolustautumisoikeuksiin liittyvä olennainen periaate. Hän väittää myös, että on kiellettyä esittää luonnollista henkilöä tai oikeushenkilöä koskeva kielteinen arvio kertomuksessa, joka on julkaistava Euroopan yhteisöjen virallisessa lehdessä sen jälkeen kun se on tullut yleiseen tietoisuuteen ja jota on levitettävä laajalti.
   Kantaja toteaa lopuksi, että Euroopan oikeusasiamies on päätöksen tehdessään arvioinut tosiseikastoa virheellisesti ja perustanut päätöksen riittämättömiin seikkoihin.
   
      (1)  Kantaja vetoaa vaatimustensa tueksi muun muassa Euroopan yhteisöjen tuomioistuimen asiassa C-315/99 P, Ismeri-Europa v. tilintarkastustuomioistuin, 10.7.2001 antamaan tuomioon (Kok. 2001, s. I-5281).